  Наталья Тетерина 29-тӥ инвожое Удмуртилэн лымшор ёросъёсысьтыз удмурт пиналъёслы «Егит тулкым» лагере куриськонъёсты кутон йылпумъяське. Устолыко егитъёслы смена туэ 9-14 пӧсьтолэзе Можгаысь педколледжын укмысэтӥзэ ортчоз ни. Со сярысь ивортодэтъя «Удмуртия» агентстволы сменаез радъясь, Можга ёрос администрациысь Лулчеберетъя но егитъёсын ужан политикая секторлэн кивалтӥсез Денис Антонов вераз. Лагере Можга, Вавож, Алнаш, Грак но Кизнер ёросысь 14-17 аресъем дышетскисьёс но студентъёс люкаськозы, ваньмыз 40 адями.  Денис Антоновлэн кылъёсызъя, туэ лагерьын эктон, журналистика, эстрада, фольклор, дӥськут дизайн, видеоискусство но графической дизайн ӧръёсъя дышетон нуиськоз. Дышетӥсь но вожатой интые радъясьёс Можга педколледжысь студентъёсты ӧтё. Милям лагерьмы ортче педагогикая колледжын, турттӥськом ӧнерчиосты но вожатойёсты отысь студентъёсты басьтыны. Соослы со практика но пӧрме Денис Антонов, «Егит тулкым» лагерез радъясьСо верамъя, лагере пыриськыны мылкыд карисьёс  арысь аре трос луо, соин ик радъясьёс котькуд школалы квота висъяло. Дышетсконниос тужгес устооссэ пиналъёссэс бырйыса, соосты «Егит тулкым» сменае келяло. Ӵапак лагере пыриськемъёс азьланяз удмурт егитъёслэн «Шунды» огазеяськонзылэн азьветлӥсьёсыз луо, пусъе Денис Антонов. Вань нылпиосмы, как раз-таки азьветлӥсьёс. Соос собере 100 процентэз ик пыро «Шундые». <…> Милям татын юрттӥсьёсмы но луо соос, тужгес шаплы егитъёс. Тани Алина Яковлева таязэ вожатой луиз, со милям кык пол, куинь пол ветлэмын та лагере Денис Антонов, «Егит тулкым» лагерез радъясьСо верамъя, лагерьлэн эшшо одӥгез пайдаез — Можгаысь педколледже вуоно студентъёсты кыскон. 70 процентэз палаез «Егит тулкыме» ветлэм пиналъёс школазэс йылпумъямзы бере та дышетсконние пыро, шуэ Денис Антонов. Радъясь чакламъя, туннэ нуналлы лагере пыриськыны 40-лэсь ятыр куриськон вуиз ни. Туннэ-ӵуказе эскерозы, кудъёсыз пиналъёс туэ сменае сюрозы. Ватсалом, удмурт пиналъёслы лагерез ортчытыны коньдон Удмуртиысь физкультурая, спортъя но егитъёсын ужан политикая министерство но Можга ёрос администрация висъяло.  Тегъёс: Можга егитъёс Удмуртия пиналъёс удмуртъёс Мерлык  